Oznámenie Komisie Rade v súlade s článkom 19 ods. 1 smernice Rady č. 2003/96/ES (ambulantní predajcovia) /* KOM/2006/0794 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 12.12.2006 KOM(2006) 794 v konečnom znení OZNÁMENIE KOMISIE RADE v súlade s článkom 19 ods. 1 smernice Rady č. 2003/96/ES (ambulantní predajcovia) 1. ÚVOD V súlade s článkom 19 ods. 1 smernice Rady č. 2003/96/ES o reštrukturalizácii právneho rámca Spoločenstva pre zdaňovanie energetických výrobkov a elektriny[1] (ďalej len „smernica o dani z energie“ alebo „smernica“) okrem ustanovení uvedených v smernici, najmä v jej článkoch 5, 15 a 17, Rada po jednomyseľnom schválení návrhu Komisie môže povoliť ktorémukoľvek členskému štátu (ktorý o to požiadal), aby na základe osobitných politických dôvodov zaviedol ďalšie oslobodenia od dane alebo daňové úľavy. Komisia preskúma žiadosť. Následne buď predloží Rade návrh, alebo informuje Radu o dôvodoch, prečo nenavrhla povoliť takého opatrenie. V širšom rámci preskúmavania odchýlok, ktorých platnosť podľa smernice o dani z energie končí ku koncu roka 2006, Francúzsko predložilo žiadosť o povolenie využiť od roku 2007 odchýlku od ustanovení smernice o dani z energie a uplatniť oslobodenie od dane (podliehajúce ročnej kvóte) na palivá pre ambulantných predajcov, so sídlom v regiónoch postihnutých úbytkom obyvateľstva. Táto žiadosť bola zaevidovaná Generálnym riaditeľstvom pre dane a colnú úniu[2]. Účelom tohto oznámenia je informovať Radu o dôvodoch, pre ktoré Komisia nenavrhuje udeliť požadované povolenie. 2. ZHRNUTIE žIADOSTI Francúzsko požaduje oslobodiť od dane motorové palivá do výšky ročného individuálneho limitu 1500 litrov pre jednotlivých malopredajcov, so sídlom v obciach s menej ako 3000 obyvateľmi a uskutočňujúcich časť svojho obratu prostredníctvom ambulantného predaja. Účelom tohto opatrenia je podporiť malopredajcov, ktorí prevádzkujú ambulantný predaj a poskytujú tak služby najnutnejšej potreby dotknutému obyvateľstvu. Podľa Francúzska toto opatrenie zároveň napomáha rozvoju vidieka. Toto opatrenie je súčasťou národnej stratégie územného plánovania a boja proti ďalšiemu úbytku obyvateľstva v regiónoch s nízkou hustotou obyvateľstva, predovšetkým v hornatých oblastiach. V žiadosti sa uvádza dátum ukončenia uplatňovania odchýlky k 31. decembru 2012. 3. SÚVISLOSTI Táto žiadosť o odchýlku bola predložená v súvislosti s uplynutím platnosti osobitného povolenia, ktoré sa Francúzsku v minulosti udelilo v súlade s postupom ustanoveným v článku 8 ods. 4 smernice rady 92/81/EHS[3], v súčasnosti obsiahnutom v prílohe II k smernici o dani z energie. Platnosť tohto povolenia uplynie 31. 12. 2006. Komisia vo svojom oznámení z júna 2006 Preskúmanie odchýlok v prílohách II a III smernice Rady 2003/96/ES, ktoré stratia účinnosť do konca roka 2006 (ďalej len „oznámenie z roka 2006“)[4] poskytla prehľad širokej pružnosti obsiahnutej v tejto smernici a usúdila, že v prípadoch, keď zákonodarca Spoločenstva už pri prijímaní smernice vzal náležite do úvahy ciele určitých odchýlok, nie sú potrebné dodatočné opatrenia. Pokiaľ ide o odchýlky, ktorých ciele neboli vzaté do úvahy v rámci všeobecných ustanovení smernice, Komisia v uvedenom oznámení uzatvára, že ak niektorý členský štát z osobitných politických dôvodov usúdi, že výnimka k tejto smernici je naďalej nevyhnutná a je zároveň zlučiteľná s cieľmi smernice, to znamená so záujmami a politikami uvedenými v jej článku 19 ods. 1 treťom pododseku, daný členský štát by mal Komisii v súlade s postupom ustanoveným v článku 19 predložiť žiadosť. 4. HODNOTENIE KOMISIE S ohľadom na osobitné politické dôvody predložené príslušným členským štátom by Komisia chcela zdôrazniť, že takéto argumenty sa vzťahujú na vnútroštátne politiky, predovšetkým regionálneho charakteru, a že ako také môžu preto byť z pohľadu členského štátu oprávnene predmetom zodpovedajúcej verejnej podpory. Odchýlky však nikdy neboli považované za nástroj takýchto politík. Okrem toho Komisia usudzuje, že tu dochádza k nesúladu medzi špecifickosťou cielených situácií a predloženými súvisiacimi politickými dôvodmi, na jednej strane, a všeobecným charakterom predpokladaného daňového zvýhodnenia, na strane druhej. V skutočnosti zvýhodnenie nie je obmedzené na služby poskytované v oblastiach, kde sú obzvlášť potrebné, ale sa poskytuje všetkým ambulantným predajcom s pevnou prevádzkou v malých obciach, za spotrebu pohonných látok zodpovedajúcu pojazdným predajným aktivitám. Z významnejšieho a všeobecnejšieho pohľadu, zvažované situácie by sa dali primeranejšie riešiť pomocou nástrojov zlučiteľných s právnymi predpismi Spoločenstva a viac zodpovedajúcich osobitným službám poskytovaným príslušnými prevádzkovateľmi, na rozdiel od oslobodenia od daní narastajúcich len v dôsledku spotreby. V tejto súvislosti treba zdôrazniť, že dodatočné náklady, ktoré znášajú subjekty vykonávajúce túto špecifickú aktivitu, nie sú zapríčinené len spotrebou pohonných hmôt, a preto by na účely, ktoré Francúzsko predkladá, bol cielenejší nástroj vhodnejší. V navrhovanej úprave (úplné daňové oslobodenie do výšky ročnej kvóty) sa nezohľadňujú primeraným spôsobom ciele smernice o dani z energie; a to najmä vytvoriť stimuly pre energetickú účinnosť a ochranu životného prostredia. V tejto súvislosti Komisia usudzuje, že udelenie takéhoto povolenia by bolo v rozpore so záujmami a postupmi uvedenými v článku 19 ods. 1 treťom poddodseku. 5. ZÁVER Argumenty, ktoré Francúzsko predložilo s cieľom zdôvodniť danú odchýlku sa týkajú oblasti vnútroštátnych politík predovšetkým regionálneho charakteru a preto môžu byť z pohľadu členského štátu predmetom oprávnenej zodpovedajúcej verejnej podpory. Avšak existujú prostriedky na podporenie takýchto cieľov, ktoré sú oveľa lepšie prispôsobené tak povahou, ako aj rozsahom pôsobnosti, bez toho, aby boli vyššie uvedené záujmy Spoločenstva ovplyvnené anomálnym oslobodením od zosúladených daní. V dôsledku toho Komisia nenavrhuje udeliť požadované povolenie . Tento záver nebráni Francúzsku prijať nástroje iné ako z oblasti zosúladených spotrebných daní a zlučiteľné s právnymi predpismi Spoločenstva vo všetkých ohľadoch[5], ktoré by napomohli rovnakým účelom lepšie a cielenejšie ako zamýšľaná odchýlka. [1] Smernica Rady č. 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51); smernica naposledy zmenená a doplnená smernicou č. 2004/74/ES a smernicou č. 2004/75/ES (Ú. v. EÚ L 157, 30.4.2004, s. 87 a s. 100). [2] Dňa 16. októbra 2006. [3] Smernica Rady č. 92/81/EHS z 19. októbra 1992 o harmonizácii štruktúr spotrebných daní z minerálnych olejov (Ú. v. ES L 316, 31.10.1992); smernica zrušená od 31. decembra 2003 spolu so smernicou Rady č. 92/82/EHS z 19. októbra 1992 o aproximácii sadzieb spotrebných daní z minerálnych olejov smernicou Rady č. 2003/96/ES. [4] KOM(2006) 342 z 30. júna 2006 Preskúmanie odchýlok v prílohách II a III smernice Rady 2003/96/ES, ktoré stratia účinnosť do konca roka 2006. [5] Vrátane pravidiel pre štátnu pomoc.